पिछले दिनों ऐसा कई बार हुआ है कि कई अंग्रेजीदांॅ कांग्रेसियों ने अपने दिमाग़ों में उपजे विचारों का तर्ज़ुमा हिंदी में कर के जब-जब ज़ुबान चलाई, कांग्रेस को बगलें झांकने पर मजबूर किया। थरूर पहले नहीं हैं। वे आख़िरी भी साबित नहीं होंगे। इसलिए राहुल गांधी को तो अपने इन बुद्धिजीवियों की छलकती अक़्ल को झेलते ही रहना होगा। लेकिन कोई यह भी तो पूछे कि थरूर ने ऐसा क्या ग़लत कह डाला कि कांग्रेस ने अपने को उनकी बात से अलग कर लिया? मुझे तो यह देख कर भी ताज्जुब हुआ कि एक स-जिल्द थरूर के बयान से पल्ला झटकने के लिए कांग्रेस ने एक अ-जिल्द चेहरे को अपना प्रतिनिधि बना कर मीडिया-मैदान में उतारा। बेहतर तो यह होता कि कोई सचमुच पढ़ा-लिखा चेहरा आ कर देश को यह समझाता कि मुहावरों की भाषा का मर्म समझना कितना ज़रूरी होता है।